ORDE do 12 de xullo de 2005 de aprobación definitiva da modificación puntual das normas subsidiarias de planeamento de Baleira (Lugo) para a creación de solo industrial. (Expediente LU-04015).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 30/09/2005

1. O municipio de Baleira (Lugo) conta cunhas normas subsidiarias de planeamento aprobadas definitivamente o 14 de xullo de 1988 (desde agora NN.SS.).
2. A modificación ten por obxecto a reclasificación como solo urbanizable non delimitado de uso industrial dun ámbito, actualmente recollido nas ditas vixentes NN.SS. como solo non urbanizable común, definindo ao mesmo tempo as características esenciais da actuación, co fin de crear un asentamento industrial e paliar así as demandas de terreos con ese destino, toda vez que tal municipio carece de parque empresarial.
O expediente comprende tamén un estudo de sustentabilidade que, con obxecto de minimizar o impacto da actuación, propón como directriz as seguintes medidas: situar un espazo libre de transición entre o ámbito da modificación e a estrada C-630 e prever pantallas vexetais no perímetro da actuación.
3. Por imperativo do disposto no artigo 32 e na disposición transitoria primeira 1 f) da vixente Lei 9/2002, do 30 de decembro, de ordenación urbanística e protección do medio rural de Galicia (DOG números 252 e 254, do 31 de decembro de 2002 e do 31 de decembro de 2004, respectivamente) (desde agora Louga), aos ditos terreos recollidos nas NN.SS. como solo non urbanizable común corres
póndelles actualmente a consideración de solo rústico de protección ordinaria.
4. De conformidade co disposto na dita disposición transitoria primeira 1 g) da Louga, as alteracións do planeamento vixente no momento da entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a dita lei en razón ás pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 85.1º da Louga) da Consellería de Política Territorial, Obras Públicas e Vivenda, que se emitiu o 4 de agosto de 2004 con sinalamento de observacións ao proxecto daquela presentado, e que se ten por cumprido co contido do actual documento aprobado provisionalmente.
b) A seguir, o Pleno da corporación, en sesión do 28 de outubro de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais El Progreso, os días 3 e 4 de novembro dese ano, e La Voz de Galicia, os días 5 e 6 de iguais mes e ano, así como no número 217 do Diario Oficial de Galicia correspondente ao día 8 dos citados mes e ano, sen que foran presentadas alegacións, e logo aprobada provisionalmente polo Pleno do concello na súa sesión do 19 de febreiro de 2005.
c) Consta no expediente a emisión dos seguintes informes sectoriais: da Deputación Provincial de Lugo, do 27 de setembro de 2004; da Dirección Xeral de Conservación da Natureza, do 24 de xaneiro de 2005; da Dirección Xeral de Obras Públicas, do 25 de xaneiro de 2005, sinalando condicións; e da Comisión Territorial do Patrimonio Histórico de Lugo, do 27 de xaneiro de 2005.
d) Así mesmo, constan no expediente os informes favorables do técnico e secretario municipais do 14 de febreiro de 2005.
e) A Comisión Superior de Urbanismo de Galicia, en sesión do 9 de xuño de 2005, emitiu informe favorable sobre a modificación para os efectos do disposto nos artigos 93 e 95.2º da Louga, ao considerar a concorrencia das xustificacións demandadas no citado artigo, que están suficientemente recollidas ao longo do expediente.
5. De conformidade co disposto nos artigos 93 e 95.2º da Louga, as atribucións para a aprobación definitiva das modificacións do planeamento urbanístico que teñan por obxecto a reclasificación de solo rústico en urbanizable, como sucede neste caso,
correspóndenlle ao conselleiro competente en materia de urbanismo e ordenación do territorio, logo do informe favorable da Comisión Superior de Urbanismo de Galicia que, como anteriormente se recolle, para o caso que nos ocupa, foi emitido na súa sesión do 9 de xuño deste ano.
Por canto antecede, e en consonancia co establecido na vixente Lei 9/2002, do 30 de decembro, de ordenación urbanística e protección do medio rural de Galicia, e co informe favorable da Comisión Superior de Urbanismo de Galicia, así como a proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente, nos termos sinalados nos fundamentos anteriormente recollidos nesta orde, o expediente da modificación puntual das normas subsidiarias de planeamento de Baleira (Lugo) para a creación de solo industrial que fora aprobada provisionalmente polo concello de razón o 19 de febreiro de 2005.
Artigo 2º
De conformidade co disposto nos artigos 92 da Lei 9/2002, do 30 de decembro, de ordenación urbanística e protección do medio rural de Galicia, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e as ordenanzas desta modificación aprobada definitivamente no correspondente BOP.
Disposición derradeira
Segundo o disposto no artigo 85.9º da Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 12 de xullo de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda